Angola / **Christian Church of the 7th Day – Light of the World** **-uskonnollinen liike**

**Angola / Adventista do Setimo dia a Luz do Mundo -religious movement**

**Kysymykset**

1) Mitä tietoa on löydettävissä Adventista do Setimo dia a Luz do Mundo (Christian Church of the 7th Day – Light of the World) -nimisestä uskonnollisesta liikkeestä?

2) Miten Angolan viranomaiset suhtautuvat liikkeen toimintaan? Millainen on sen laillinen asema?

3) Mitä tietoa on löydettävissä Angolan viranomaisten liikkeen jäseniin kohdistamista oikeudenloukkauksista erityisesti vuosien 2015-2022 välillä? Mitä tietoa on löydettävissä erityisesti seurakunnan johtoasemissa oleviin tai pastoreihin kohdistuneista oikeudenloukkauksista?

***Questions***

1) What information can be found on Advent do Setimo dia a Luz do Mundo (Christian Church of the 7th Day – Light of the World) religious movement?
2) What is the attitude of the Angolan authorities to the movement's activities? What is its legal status?
3) What information can be found on the violations of rights committed by the Angolan authorities against members of the movement, especially between 2015 and 2022? What information can be found about violations of rights, especially against church leaders or pastors?

## Mitä tietoa on löydettävissä Adventista do Setimo dia a Luz do Mundo (Christian Church of the 7th Day – Light of the World) -nimisestä uskonnollisesta liikkeestä?

*Adventista do Setimo dia a Luz do Mundo* (jatkossa tässä kyselyvastauksessa lyhyyden vuoksi: *Luz do Mundo*) on 7. päivän adventisteista irtautunut uskonnollinen liike.[[1]](#footnote-1) Liikkeen johtaja on ”gospel-muusikosta saarnaajaksi ryhtynyt” *Jos**é Julino Kalupeteka* (myös kirjoitusasulla: *Kalupeteca*).[[2]](#footnote-2)

Liike on perustettu 2000-luvulla.[[3]](#footnote-3) Eri lähteissä ryhmän syntyajankohdasta esiintyy erilaisia tietoja: Kalupetekan mainitaan perustaneen liikkeen vuonna 2006[[4]](#footnote-4) tai 2000[[5]](#footnote-5) ja saarnanneen vuoteen 2015 mennessä noin 12 vuotta[[6]](#footnote-6). Liikkeen kerrotaan myös olleen olemassa vuoteen 2015 mennessä noin 15 vuotta.[[7]](#footnote-7)

Liikkeen jäsen- tai kannattajamäärästä löytyy vaihtelevia tietoja. Paikallisten arvioiden mukaan vuonna 2014 ryhmällä oli lähes 4000 jäsentä[[8]](#footnote-8), ja The Economistin uutisessa vuonna 2015 “viralliseksi” mainitun tiedon mukaan liikkeellä oli 3700 jäsentä[[9]](#footnote-9). Ranskalaisen *ACAT* (*Action Des Chrétiens Pour L'abolition De La Torture*) -kansalaisjärjestön[[10]](#footnote-10) mukaan (2017) liikkeellä oli 50 000 kannattajaa eri puolilla maata.[[11]](#footnote-11) Valtio-omisteinen *Angop* -uutistoimisto[[12]](#footnote-12) mainitsee (2016) liikkeen kannattajia olleen Bién, Luandan, Benguelan, Cuanza Sulin, Cunenen, Lunda Norten, Cuando Cubangon ja Namiben maakunnissa.[[13]](#footnote-13)

Norjalaisen *CMI* (*Chr. Michelsen Institute*) -tutkimuslaitoksen[[14]](#footnote-14) keväällä 2015 julkaiseman selvityksen mukaan Luz do Mundo -liike, etenkin sen johtaja Kalupeteka, oli saarnannut noin 2000-luvun alkupuolelta lähtien. Liikkeen oppeihin liittyviä kiistoja oli ollut melko vähän, mutta huomionarvoisia olivat seuraavat opinkappaleet: 1) Luz do Mundo ei hyväksynyt kymmenyksiä tai muita 7. päivän adventtikirkon opillisia periaatteita, 2) liike ei hyväksynyt esi-isien palvontaa, jota harjoitetaan ovimbundujen etnisessä ryhmässä ja 3) liike oli kehottanut Jehovan todistajien tapaan seuraajiaan olemaan osallistumatta julkisiin tapahtumiin ja kampanjoihin (esim. väestölaskenta, rokotuskampanja poliota vastaan ja poliittiset tapahtumat).[[15]](#footnote-15)

Lisäksi liikkeen jäseniä kannustettiin (ainakin vuonna 2015) luopumaan omaisuudestaan ja elämään eristyksissä. Kalupeteka uskoi maailmanlopun tulevan vuonna 2015.[[16]](#footnote-16) Vuoden 2015 alusta lähtien Kalupeteka houkutteli ihmisiä seuraamaan häntä vuoristoalueelle odottamaan 31.12.2015 tapahtuvaa maailmanloppua.[[17]](#footnote-17) CMI:n julkaisussa (20.4.2015) kuvataan *Mount Sumin* (*Sao Pedro Sumé*, *Monte Sumé*[[18]](#footnote-18)) vuorella ollutta liikkeen pääpaikkaa isoksi yhteisöksi, jossa oleskeli noin 3000 miestä, naista ja lasta. Yhteisö kasvoi jatkuvasti, ja paikalla vieraili pyhiinvaeltajia eri puolilta Angolan keskiosien ylänköaluetta. Yhteisöllä mainitaan olleen ”hyvä elämänlaatu”.[[19]](#footnote-19)

Angolalaisen, Huambossa toimivan *FORDU* (*Regional Forum for University Development, Fórum Regional para o Desenvolvimento Universitário*) -kansalaisjärjestön[[20]](#footnote-20) Kanadan maahanmuutto- ja pakolaislautakunnalle (*IRB, Immigration and Refugee Board of Canada*) antaman tiedon mukaan FORDU on vuoden 2015 väkivaltaisuuksien (näistä lisää myöhemmin tässä vastauksessa) jälkeen ottanut talteen Luz do Mundon asiakirjat. FORDU:n mukaan Luz do Mundolla ei olisi ollut minkäänlaista jäsenrekisteriä tai jäsenkortteja käytössä.[[21]](#footnote-21) IRB:n asiaa käsittelevässä kyselyvastauksessa (4.10.2021) on käyty laajasti läpi lähteitä ja todetaan, että asiasta ei löytynyt vahvistavaa tietoa muista lähteistä.[[22]](#footnote-22)

Ranskan maahanmuuttovirasto *OFPRA:n* (*Office Français de protection des réfugies et apatrides*) 10.11.2016 julkaisemassa ranskankielisessä raportissa käydään läpi Luz do Mundo -ryhmän taustaa ja alkuvaiheita lokakuuhun 2016 asti. Ennen vuotta 2015 liikkeestä löytyy vain vähän tietoa erilaisista lähteistä.[[23]](#footnote-23) Liikkeen myöhemmästä toiminnasta enemmän tämän vastauksen kohdassa 3.

## Miten Angolan viranomaiset suhtautuvat liikkeen toimintaan? Millainen on sen laillinen asema?

**Viranomaisten suhtautuminen**

CMI -tutkimuslaitos kuvaili (19.5.2015) Kalupetekan olevan Huambossa tunnettu henkilö, joka on ”ehkä fanaatikko, mutta ei erottaudu erityisen omaperäisenä Afrikan monien kristillisten lahkojen karismaattisten johtajien joukossa”. Lisäksi kuvailun mukaan hän näytti rakentaneen suuren osan karismastaan musikaalisen lahjakkuutensa avulla eikä hänen liikkeensä ollut millään tavalla salainen (vuonna 2015 tehdystä) vuorelle vetäytymisestä (tästä lisää vastauksen kohdassa 3) huolimatta. Huhujen mukaan jopa (vuodesta 1975 lähtien valtapuolueena toimineen[[24]](#footnote-24)) *MPLA*:n (*Movimento Popular de Libertação de Angola*)[[25]](#footnote-25) poliitikot olivat yrittäneet päästä hänen suosioonsa. Kalupetekan ryhmä ei CMI:n mukaan muistuta lainkaan *Boko Haramin* tai *Lord’s Resistance Army* -ryhmien kaltaisia liikkeitä. Angolan viranomaiset ovat kuitenkin nostaneet ryhmän *Falun Gong* -tyyliseksi pakkomielteeksi. Selittämättömistä syistä se on leimattu "uhaksi kansallista turvallisuutta vastaan". Ryhmän asema liittyy suurempiin poliittisiin kuvioihin. MPLA:lla on vaikeuksia hallita sitä vastustavaa oppositiota. Huambon ylängöt ovat historiallisesti ovimbundun etnisen ryhmän sydänmaata, josta on kotoisin MPLA:n historiallisen vihollisen, (oppositiopuolue[[26]](#footnote-26)) *UNITA:n* (*União nacional para a independência total de Angola*) johtajistoa. Huambon ylängöt olivat myös UNITA:n vahvaa tukialuetta (vuonna 2002 päättyneen 27-vuotisen[[27]](#footnote-27)) sodan aikana. UNITA väittää, että syrjäyttäminen ja suoranainen poliittinen sorto vaikeuttavat edelleen järjestäytymistä ovimbundujen alueella. Yksi äänekkäimmistä sortoa vastustaneista tahoista ovat moottoripyörätaksinkuljettajat ("*kupapatas*"), jotka ovat olleet edellisinä vuosina useissa väkivaltaisissa yhteenotoissa poliisin kanssa. Erään tarkkailijan mukaan moottoripyörätaksinkuljettajat ovat (tieto vuodelta 2015) Kalupetekan kannattajia ja käyvät Luz do Mundon uskonnollisissa kokoontumisissa. CMI:n mukaan MPLA:lla on aina ollut ongelmia sellaisten liikkeiden kanssa, jotka eivät ole MPLA:n puolueorganisaation mukaisia esimerkiksi poliittisesti, uskonnollisesti, etnisesti tai muulla tavoin, ja sitäkin enemmän, jos liikkeeseen liittyy myös vihaisten, järjestäytyneiden nuorten miesten kokoontumisia moottoripyörillä.[[28]](#footnote-28)

Huhtikuun 2015 tapahtumista lähtien Angolan hallinto on kuvaillut Luz do Mundon jäseniä ”väkivaltaisiksi, uskonnollisiksi fanaatikoiksi”. Liikkeen jäsenet on myös yhdistetty oppositiopuolue UNITA:an, vaikka yhteyksistä ei ole todisteita. Angolassa useita vuosia tutkimusta tehneen, Geneven yliopiston professori *Didier Péclardin* mukaan Kalupetekan ja muiden pidätettyjen oikeudenkäynti (tästä lisää tämän vastauksen kohdassa 3) ja huhtikuun 2015 joukkomurha ovat osoituksia molemminpuolisesta epävarmuudesta: liikkeen menestyksen takana oli maaseutuväestön turvattomuuden tunteet, toisaalta Angolan hallinto pelkäsi mitä tahansa kansalaisten liikehdinnältä tai kapinalta vaikuttavaa toimintaa. Todisteita kapinallisuudesta valtapuolue MPLA:ta vastaan ei ole löytynyt, ja Kalupeteka oli aikanaan esiintynyt myös paikallisten MPLA-poliitikkojen mainoksissa. Väitöskirjaa Angolan sodanjälkeisestä tilanteesta tehneen *Paulo Inglesin* mukaan hallitus kontrolloi informaatiota tapahtumista, ja monet ihmiset uskovat viranomaisten puheisiin ”fanaatikoista”.[[29]](#footnote-29)

Angolan hallinnon mukaan (2016) jotkut ryhmän käytännöistä, kuten koulunkäynnin ja rokottamisen kieltäminen, horjuttivat yhteiskunnallista järjestystä.[[30]](#footnote-30)

Yhdysvaltain ulkoministeriön (*USDOS*) vuotta 2021 käsittelevän uskonnonvapausraportin mukaan Angolan perustuslaki määrittelee valtion maalliseksi, kieltää uskonnollisen syrjinnän ja takaa omantunnon- ja uskonnonvapauden. Valtio suojelee kirkkoja ja uskonnollisia ryhmiä edellyttäen, että nämä noudattavat lakia.[[31]](#footnote-31)  CMI -tutkimuslaitoksen vanhemman tutkijan *Inge Amundsenin* mukaan (julkaistu 3/2022) Angolan valtio pitää yllä uskonnollisen sallivuuden julkikuvaa, mutta uskonnollinen sorto on jyrkässä ristiriidassa virallisen julkikuvan kanssa. Hallitus pitää uskonnollista elämää hallinnassaan virallisin ja epävirallisin keinoin ja pyrkii tukahduttamaan sellaisten kirkkokuntien leviämisen, jotka eivät edusta valtavirtaa eivätkä ole hallittavissa. Luz do Mundo koki uskonnollisen tukahduttamisen ”pahimmassa muodossaan” vuonna 2015, jolloin satoja lahkon jäseniä tapettiin niin kutsutussa Mount Sumin verilöylyssä (tästä lisää kohdassa 3). Tästä huolimatta erilaiset kirkkokunnat leviävät nopeasti ja jotkut niiden edustajista ovat melko suorapuheisia hallituksen kriitikkoja.[[32]](#footnote-32)

Angopin uutisartikkelin (24.5.2015) mukaan Angolan kulttuuriministeri *Rosa Cruz e Silva* esitti toukokuussa 2015 (eli Mount Sumin tapahtumien jälkeen) vetoomuksen Luz do Mundon (ainakin osittain pidätetylle) johtajistolle ”osallistua rakkauden, ykseyden ja sovinnon hengen kulttuuriin”. Silvan mukaan ”moralisointityö (lähteestä ei käy ilmi tarkemmin, mitä moralisointityöllä tarkoitettiin) oli ollut välttämätöntä kaikkien niiden uskovien paluuksi äitikirkkoon, jotka saatiin lähtemään vuorille Kalupetekan opin nimissä. Tämä oppi ei vastaa Raamattua, joka puolustaa ihmisen elämää ja yhteyttä Jumalaan.” Silva kuitenkin kiitti 7. päivän adventtikirkkoa (josta Luz do Mundo oli lähtöisin) työstä, jota se tekee apua tarvitsevien yhteisöjen kanssa. Artikkelin mukaan Angolan valtio ei tunnusta Luz do Mundo -ryhmää.[[33]](#footnote-33)

**Luz do Mundo -liikkeen laillinen asema**

Vuoden 2013 lopulla oikeusministeriö antoi lausunnon, jolla mitätöitiin useita kymmeniä tunnustusta odottavia uskonnollisia kirkkoja, muun muassa Luz do Mundo. Tämä aiheutti tilanteen, jossa koko vuoden 2014 ajan Luz do Mundolla oli useita kiistoja paikallisten viranomaisten kanssa, jotka yrittivät jatkuvasti kieltää ryhmän toiminnan. Luz do Mundo -ryhmä vastusti toimintakieltoa, ja lopulta José Julino Kalupeteka alkoi kutsua seuraajiaan jättämään kaiken taakseen ja seuraamaan häntä Monte Sumiin vuorelle odottamaan "matkaa taivaaseen".[[34]](#footnote-34)

1.10.2014 julkaistun tiedon mukaan Luz do Mundo oli perustamisestaan lähtien odottanut Angolan hallituksen virallista tunnustusta satojen muiden Angolan uskonnollisten ryhmien tapaan. Paikallisten arvioiden mukaan vuonna 2014 ryhmällä oli lähes 4000 jäsentä.[[35]](#footnote-35)

Angopin (29.7.2015) mukaan Luz do Mundo -liikkeen toiminta kiellettiin vuonna 2014, mutta sen toiminta jatkui salaa, vaikka sen ”uskonnollinen palvonta oli ristiriidassa kansallisen lain, tapojen, tottumusten ja perinteiden kanssa”.[[36]](#footnote-36) Ranskalaisen kansalaisjärjestö ACAT:in mukaan Angolan viranomaiset kielsivät Luz do Mundo -liikkeen toiminnan muutamia päiviä ennen 16.4.2015 tapahtuneita Mount Sumin väkivaltaisuuksia, vaikka liike oli ollut olemassa jo 15 vuotta. Angolan entinen presidentti José Eduardo dos Santos kuvaili (aikanaan) liikettä ”uhaksi rauhalle ja kansalliselle yhtenäisyydelle”.[[37]](#footnote-37)

Luz do Mundolla ei ole ilmeisesti ollut koskaan laillista asemaa. Yhdysvaltain ulkoministeriön uskonnonvapausraportin (2.6.2022) mukaan Angolan hallinto ei ole tunnustanut yhtään uutta uskonnollista ryhmää vuoden 2000 jälkeen (ainakaan raportin tarkastelujakson eli vuoden 2021 loppuun mennessä). Vaikka lain mukaan hallitus voi sulkea sellaisten uskonnollisten ryhmien tilat, jotka eivät täytä rekisteröintivaatimuksia, valtion virkamiehet yleensä sallivat jumalanpalvelusten järjestämisen sellaisille ryhmille, joiden hakemukset ovat vireillä.[[38]](#footnote-38)

Angolan uskonnollisten liikkeiden tunnustus- ja rekisteröintimääräyksistä kts. seuraava kohta.

**Rekisteröidyt ja rekisteröimättömät uskontokunnat Angolassa**

Angolassa vuonna 2014 tehdyn väestönlaskennan mukaan noin 41 % angolalaisista oli uskonnolliselta vakaumukseltaan roomalaiskatolisia ja 38 % protestantteja. 12 % ei kuulunut mihinkään uskonnolliseen ryhmään ja loput 9 % olivat animisteja, muslimeja, juutalaisia, bahaita tai muihin uskonnollisiin ryhmiin kuuluvia henkilöitä. Angolan väestö on arviolta 33,6 miljoonaa (arvio vuodelta 2021). Angolassa on 81 tunnustettua ja yli 1100 tunnustamatonta uskonnollista ryhmää. 81 rekisteröidystä uskonnollisesta ryhmästä 50 on protestanttisia (kuten anglikaanit, baptistit, evankeliset, luterilaiset ja adventistit) ja 28 afrikkalaisia messiaanisia kirkkokuntia. Lisäksi rekisteröitynä on katolinen kirkko ja ei-kristilliset uskonnot *bahai* ja *the World Messianic Church*. [[39]](#footnote-39) Erityisesti monet helluntaiseurakunnat, joilla on ollut syvällinen sosiaalinen vaikutus Angolassa, ovat edelleen rekisteröimättömiä.[[40]](#footnote-40)

Toukokuussa 2019 astui voimaan uusi, vuonna 2004 säädettyä uskonnonvapauslakia muuttanut laki.[[41]](#footnote-41) Yhdysvaltain ulkoministeriön vuotta 2021 käsittelevän ihmisoikeusraportin mukaan uusi laki (kuten vanhakin) edellyttää, että uskonnolliset ryhmät anovat hallinnolta rekisteröintiä. Laillinen tunnustus antaa uskonnolliselle ryhmälle mahdollisuuden ostaa omaisuutta ja käyttää omaisuuttaan uskonnollisten tapahtumien järjestämiseen, vapauttaa sen maksamasta tiettyjä veroja ja valtuuttaa sen toimimaan oikeuskelpoisena yksikkönä (engl. incorporated entity) tuomioistuinjärjestelmässä. Uusi laki vaatii vähintään 60 000[[42]](#footnote-42) maassa laillisesti asuvan jäsenen allekirjoituksen, jotta rekisteröintiä voi hakea. Lisäksi laki edellyttää, että jokaisesta maan 18 maakunnasta on annettu vähintään 1000 jäsenen allekirjoitukset. Jokainen allekirjoitus ja selvitys asuinpaikasta (engl. resident declaration) tulee olla notaarin erikseen vahvistama. Uskonnollisen ryhmän tulee myös toimittaa asiakirjoja, joissa ilmoitetaan ryhmän organisaatiorakenne, sijainti, toimintatavat ja uskonnonharjoittamisen ajankohdat, taloudelliset resurssit sekä suunnitellut rakennusprojektit. Laki asettaa papistolle pätevyysvaatimuksia ja vaatii, että uskonnollinen doktriini on perustuslaissa esitettyjen periaatteiden ja oikeuksien mukainen. Hallinto ei ole tunnustanut yhtään uutta uskonnollista ryhmää vuoden 2000 jälkeen, ja vuoden 2021 lopulla hallinnolla oli 97 eri uskonnollisen ryhmän rekisteröintihakemukset käsittelyvaiheessa. Vaikka lain mukaan hallitus voi sulkea sellaisten uskonnollisten ryhmien tilat, jotka eivät täyttävät rekisteröintivaatimuksia, valtion virkamiehet yleensä sallivat jumalanpalvelusten järjestämisen sellaisille ryhmille, joiden hakemukset ovat vireillä.[[43]](#footnote-43)

Kulttuuriministeriö[[44]](#footnote-44) vastaa kansallinen uskontoasioiden instituutti *INAR:in* (*National Institute for Religious Affairs*) avulla rekisteröintiprosessista ja valvoo uskonnollista toimintaa. INAR avustaa uskonnollisia ryhmiä rekisteröitymisprosessissa ja analysoi uskonnollisia opinkappaleita varmistaakseen, että ne ovat perustuslain mukaisia. Rekisteröimättömät uskonnolliset ryhmät ovat valittaneet siitä, että notaarin vahvistaminen maksaa noin 3300 kwanzaa (noin 6 USD) per jäsen, mikä on liian suuri summa joillekin uskontoryhmille. Lisäksi uskonnollisten ryhmien johtajien mukaan paperittomien asukkaiden suuri määrä ja Angolan epäluotettava asuinrekisterijärjestelmä aiheuttavat esteitä rekisteröitymiselle. INAR:in mukaan rekisteröintivaatimuksia muutettiin vuonna 2019, jolloin 100 000 allekirjoituksen sijaan alettiin vaatia 60 000 allekirjoitusta. INAR:in johtaja ja kulttuuriministeriön virkamiehet ovat ilmaisseet huolensa uskonnollisten "lahkojen" lisääntymisestä, koska heidän mukaansa osa ryhmistä käyttää hyväkseen haavoittuvassa asemassa olevia vähävaraisia väestöryhmiä vaatimalla näitä maksamaan jäsenmaksuja tai toistuvia muita maksuja.[[45]](#footnote-45)

Erityisesti monet helluntaiseurakunnat, joilla on ollut syvällinen sosiaalinen vaikutus Angolassa, ovat jääneet vaille rekisteröintiä. Lokakuussa 2018 hallitus antoi asetuksen, joka antoi rekisteröimättömille kirkoille 30 päivää aikaa kerätä 100 000 allekirjoitusta. Kun määräaika oli kulunut, viranomaiset ryhtyivät sulkemaan eri puolilla maata 4000 sellaista rekisteröimätöntä kirkkoa, jotka eivät olleet keränneet vaadittuja allekirjoituksia. Asetus kielsi myös kaikki rekisteröimättömien uskonnollisten ryhmien kokoukset, jopa yksityiskodeissa.[[46]](#footnote-46)

Freedom House -kansalaisjärjestön tammikuussa 2014 julkaiseman tiedon mukaan vuodesta 1991 lähtien viranomaiset olivat hylänneet yli tuhannen uskonnollisen ryhmän virallistamishakemukset.[[47]](#footnote-47)

## Mitä tietoa on löydettävissä Angolan viranomaisten liikkeen jäseniin kohdistamista oikeudenloukkauksista erityisesti vuosien 2015-2022 välillä? Mitä tietoa on löydettävissä erityisesti seurakunnan johtoasemissa oleviin tai pastoreihin kohdistuneista oikeudenloukkauksista?

Tässä vastauksessa ei käsitellä mahdollisia oikeudenloukkauksia, jotka tapahtuivat ennen vuotta 2015.

**2015**

Useiden lähteiden mukaan huhtikuussa 2015 tapahtui väkivaltaisia yhteenottoja Angolan viranomaisten ja Luz do Mundo -liikkeen välillä.[[48]](#footnote-48)

USDOS:in vuotta 2015 tarkastelevan uskonnonvapausraportin mukaan huhtikuussa 2015 väkivaltaiset yhteenotot Angolan turvallisuusjoukkojen ja Luz do Mundo -uskonnollisen ryhmän välillä johtivat 23 ihmisen, ml. 10 poliisin, kuolemaan ja yli 110 henkilön pidätykseen. Hallituksen mukaan 16.4.2015 poliisi yritti panna täytäntöön pidätysmääräyksen ryhmän johtajaa José Kalupetekaa vastaan (syrjäisellä Mount Sumin vuorella noin 25 km päässä *Cààlan* kaupungista[[49]](#footnote-49)) Huambon maakunnassa, ja ryhmän jäsenet aloittivat yllätyshyökkäyksen ensimmäisiä paikalla olleita poliiseja vastaan ja tappoivat heidät. Hallituksen mukaan näiden hyökkäysten jälkeen väkivalta lisääntyi, mikä johti yhdeksän poliisin ja uskonnollisen ryhmän 13 jäsenen kuolemaan ja ryhmän 90 jäsenen välittömään pidätykseen, mukaan lukien Kalupeteka ja hänen poikansa. Oppositiopuolueet raportoivat tapauksesta vaihtelevasti, mutta totesivat, että Luz do Mundo- ryhmän jäsenten kuolemien määrä oli paljon suurempi, esimerkiksi oppositiopuolue UNITA:n mukaan surmansa sai kaikkiaan 1080 ihmistä[[50]](#footnote-50), ja paikallisten ihmisoikeusjärjestöjen mukaan surmattuja oli lähes 700[[51]](#footnote-51). Angolalainen professori ja ihmisoikeusaktivisti *Angelo Kapwatcha*, joka oli kerännyt tietoja surmansa saaneista liikkeen jäsenistä, kertoi surmansa saaneita olleen mahdollisesti jopa 2000.[[52]](#footnote-52)

USDOS:in mukaan yhteenottoja oli myös ennen ja jälkeen 16.4.2015 -päivää ja niissä yksi poliisi sai surmansa, 21 henkilöä pidätettiin ja 8 poliisia loukkaantui. Osa pidätetyistä vapautettiin, mutta 15 henkilöä, ml. Kalupeteka, jätettiin vielä poliisin säilöön odottamaan oikeudenkäyntiä. Kalupetekaa syytettiin murhasta, törkeästä murhasta, viranomaisten vastustamisesta ja aseiden hallussapidosta. Hallitus sanoi, että Luz do Mundo -ryhmä oli ollut huolenaihe sellaisten käytäntöjen vuoksi, joita hallitus piti epävakauttavina sosiaaliselle järjestykselle, kuten lasten koulunkäynnin ja rokotusten vastustaminen sekä vuoden 2014 kansalliseen väestönlaskentaan osallistumisen välttely sekä pyrkimys saada jäsenet hylkäämään kotinsa, myymään kaiken omaisuutensa ja asettumaan asumaan syrjäisiin paikkoihin.[[53]](#footnote-53) *Human Rights Watch* (*HRW*) -ihmisoikeusjärjestön mukaan 16.4.2015 yhteenotot puhkesivat kun poliisi yritti viedä Kalupetekan kuulusteltavaksi syytöksistä, joiden mukaan hän oli kannustanut noin 2000 hänen seuraajaansa kansalaistottelemattomuuteen. Kalupeteka uskoi maailmanlopun tulevan vuonna 2015 ja oli rohkaissut seuraajiaan luopumaan silloisesta elämästään ja vetäytymään syrjäiselle leirille. Angolan viranomaisten mukaan Kalupetekan henkivartijat hyökkäsivät heitä kohti. Opposition ja aktivistien mukaan tässä vaiheessa tapahtuneiden poliisien surmien jälkeen, viranomaiset ”kostivat” kuolemat ja käyttivät ylimitoitettua, kuolettavaa väkivaltaa satoja aseistautumattomia ryhmän jäseniä vastaan ja surmasivat useita heistä. Angolan hallinto kiisti syytökset ja julisti alueen sotilasalueeksi. Aktivistien mukaan sotilaat hautasivat monia ruumiita joukkohautoihin. Vasta kaksi viikkoa myöhemmin toimittajille ja parlamentin jäsenille sallittiin pääsy alueelle tarkasti valvottuina.[[54]](#footnote-54) Angolan viranomaiset ovat kieltäneet YK:n ihmisoikeuskomissaaria perustamasta itsenäistä komissiota tutkimaan Huambon väkivaltaisuuksia.[[55]](#footnote-55)

Angolan poliisin apulaiskomentaja *Paulo de Almeida* antoi 19. tai 20.4.2015 poliisille ohjeet etsintöjen tekemisestä sairaaloissa sekä julkisissa ja yksityisissä terveydenhuollon yksiköissä haavoittuneiden löytämiseksi. Haavoittuneet, Luz do Mundon kannattajiksi tunnistetut henkilöt de Almeida ohjeisti tapettaviksi välittömästi. De Almeida ohjeisti poliisia myös tarkkailemaan kaupunki- ja maaseutualueilla järjestettäviä hautajaisia ja tunnistamaan mahdolliset surmansa saaneiden Luz do Mundon kannattajien perheenjäsenet ja surmaamaan nämä. Apulaiskomentaja de Almeidan mukaan Kalupetekan seuraajat olivat valtion vihollisia, jotka oli tuhottava kuuden kuukauden sisällä. Luz do Mundon de Almeida nimesi sissiliikkeeksi, jonka oli tarkoitus sabotoida vuoden 2017 vaaleja. Poliisi ja Angolan armeija ohjeistettiin partioimaan vuorilla, kylissä ja metsissä ja tuhoamaan mahdolliset Luz do Mundosta pirstoutuneet ryhmät. De Almeida määräsi tappamiseen tarkoitettua aseistusta käytettäväksi kaikissa mielenosoituksissa ja kansalaistottelemattomuuden ilmauksissa eri puolilla Angolaa, kun siihen asti käytössä oli ollut joukkojenhallintaan tarkoitettua välineistöä kuten kyynelkaasua. De Almeidan mukaan poliisi siirtyi sotilaallisten operaatioiden historiassa uuteen vaiheeseen, jossa suvaitsevaisuutta ei osoiteta. Poliisia ohjeistettiin ottamaan Huambon alue pysyvään tarkkailuun. Joillakin väkivaltaisuuksissa surmansa saaneilla poliiseilla oli Luz do Mundoon kuuluvia sukulaisia, jotka niin ikään saivat väkivaltaisuuksissa surmansa. De Almeidan mukaan monia paikallisia poliiseja ja armeijan viranomaisia tulikin erottaa tehtävistään seuraavina päivinä ja vahvistaa nopean toiminnan poliisin *RIP:n (Rapid Intervention Police*) ja Angolan armeijan yhteistyötä Huambon alueella. Jokainen Kalupetekan potentiaalinen seuraaja tuli surmata. CMI kuvailee raportissaan valtion katsovan Kalupetekan liikkeen olevan poliittissotilaallinen liike, jonka seuraajat ovat valtion vihollisia.[[56]](#footnote-56)

Lehdistönvapauspalkinnon saanut angolalainen toimittaja *Rafael Marques de Morais*, joka on perustanut ”vallan vahtikoiraksi” mainitun *Maka Angola* -uutissivuston,[[57]](#footnote-57) on kirjoittanut useita artikkeleja Luz do Mundo -ryhmästä. Erään de Moraisin julkaiseman artikkelin mukaan Luz do Mundon jäsenillä oli ollut väkivaltaisuuksissa aseinaan muita kuin tuliaseita. Artikkelin mukaan poliisi pidätti Luz do Mundon jäseniä myös Huambon kaupungissa ilmiantajan paljastettua heidät viranomaisille.[[58]](#footnote-58)

**2016**

Kalupetekan ja 9 muun pidätetyn oikeudenkäynnit huhtikuussa 2015 tapahtuneista poliisien surmista alkoivat tammikuussa 2016. Human Rights Watch epäili oikeudenkäyntien oikeudenmukaisuutta, koska Angolan hallinto oli pyrkinyt piilottelemaan Mount Sumin tapahtumia ja väittänyt liikkeen surmansa saaneiden jäsenten määräksi vain 13. HRW:n mukaan poliisien surmien lisäksi Angolan viranomaisten tulisi vastata myös väitteisiin kymmenien aseettomien henkilöiden surmista.[[59]](#footnote-59)

Maka Angolan artikkelissa (18.2.2016) kerrotaan, että kansallisen poliisin apulaiskomentajan de Almeidan mukaan poliisi tappoi kostoksi 13 ampujaa, jotka "kuuluivat Kalupetekan vartijakuntaan, jonka tarkoituksena oli neutraloida ja horjuttaa operaatiota". Kalupetekan oikeudenkäynti oli edelleen kesken helmikuussa 2016, eikä hallitus ollut toistaiseksi pystynyt todistamaan, että tapetut olisivat olleet tarkka-ampujia ja olisivat olleet jotenkin osallisina poliisien tappamisessa. Lisäksi artikkelin mukaan Kalupetekan 8 iältään 1-7 -vuotiasta lastenlasta, oli pidätetty 10.5.2015 yhdessä vanhempiensa kanssa, ml. pojat *João* ja *Julino Tito* vaimoineen. "[Poliisi ja turvallisuusjoukot] kohtelivat heitä huonosti ja syyttivät heitä itsepintaisesti Boko Haramin ja UNITA:n jäseniksi." Kukaan ei ollut edes ollut paikalla (poliisien surma-ajankohtana). Myös Kalupetekan veljiä ja jotkut serkut pidätettiin ja luokiteltiin "terroristeiksi".[[60]](#footnote-60)

Kristillinen järjestö ACAT kuvailee prosessia ”oikeudenkäynnin irvikuvaksi”, jonka jälkeen Huambon maakunnan tuomioistuin tyytyi, kuten sitä vaadittiin, tuomitsemaan José Kalupeteka 28 vuoden vankeuteen "yhdeksästä murhasta, murhayrityksestä, kapinasta, viranomaisten vastarinnasta ja ampuma-aseiden laittomasta hallussapidosta". 7 hänen seuraajaansa tuomittiin 24 vuoden vankeuteen ja 2 muuta 16 vuodeksi vankeuteen. Puolustusasianajajan mukaan vangittuja "hakattiin, kidutettiin ja raiskattiin". ACAT:in mukaan oikeuslaitos ei ollut pystynyt selvittämään totuutta, eikä operaation aikana kuolleiden tarkkaa määrää ollut vahvistettu.[[61]](#footnote-61) Myös USDOS raportoi tuomioista vuosittaisessa uskonnonvapausraportissaan.[[62]](#footnote-62)

Oikeuden eteen joutuivat Kalupetekan lisäksi ainakin *João Zacarias, Amós Cangombe, Cipriano Colembe, Inocêncio Nunda* ja *Filipe Quintas* -nimiset henkilöt, jotka kiistivät syyllisyytensä poliisien tappoihin ja jotka kertoivat olleensa Luz do Mundon tavallisia jäseniä.[[63]](#footnote-63)

Useiden lähteiden mukaan myös elokuussa 2016 tapahtui väkivaltaisuuksia Angolan viranomaisten ja Luz do Mundo -ryhmän välillä.[[64]](#footnote-64)

Yhdysvaltain ulkoministeriön uskonnonvapausraportin mukaan 9.8.2016 tapahtui uusia yhteenottoja poliisin ja Luz do Mundo -ryhmän seuraajien välillä Kwanza Sulin maakunnassa. Tuolloin 3 poliisin ja ryhmän 5 jäsenen raportoitiin saaneen surmansa. Kansalaisjärjestöt ja ryhmän jäsenet raportoivat, että lisäksi 13.8. turvallisuusjoukot ja ryhmän jäsenet ottivat yhteen samalla alueella, mistä aiheutui tuntematon määrä uhreja. Hallituksen mukaan tapahtumaa tutkittiin, mutta sen perusteella ei voitu vahvistaa, oliko tapahtumalla uhreja. Elokuun aikana hallitus ilmoitti useista muistakin yhteenotoista, joissa Luz do Mundo oli osallisena ja totesi edelleen, että jotkut ryhmän käytännöistä, kuten koulunkäynnin ja rokottamisen kieltäminen, horjuttivat yhteiskunnallista järjestystä.[[65]](#footnote-65) Freedom House -kansalaisjärjestön mukaan väkivaltaisuuksissa sai surmansa 30 Luz do Mundo -liikkeen jäsentä.[[66]](#footnote-66)

FORDU-järjestön puheenjohtajan *Ângelo Kapuachan* *Deutsche Welle* -uutismedialle antaman tiedon mukaan hän sai 9.-13.8.2016 välisenä aikana tapettujen henkilöiden sukulaisilta tietoa Kwanza Sulin maakunnassa sijaitsevan Kassonguen tapahtumista. Kapuachan mukaan kyseessä oli ”sota, jossa ihmiset todistivat laukauksia ja pommiräjähdyksiä”. Kapuachan mukaan poliisi hyökkäsi yhteisön kimppuun kahdesti. Ensimmäinen hyökkäys oli 9. elokuuta. Se johti viiden kristityn kuolemaan. Sitten hallituksen joukot ja poliisi ympäröivät kylää 9.–13.8. ja 13.8. he hyökkäsivät voimalla. Myös José Kalupetekan poika *Elias Kalupeteka* vahvisti yhteenotot tapahtuneiksi. Kapuachan mukaan eloonjääneitä oli vain vähän kaikkiaan 43 asukkaasta. Hänen käsityksensä mukaan eloonjääneet olivat 6 naisia, jotka oli teljetty *Sumben* vankilaan Kwanza Sulissa sekä 1 poliisin pidättämä tyttö. Eloonjääneitä miehiä tai lapsia ei tiettävästi ollut. Angolan *Open Society* -järjestön johtajan *Elias Isaacin* mukaan oli liian aikaista puhua kuolonuhrien määrästä, mutta selvää oli, että välikohtauksessa tapahtui surmia, ja ihmisiä jäi alueella loukkuun. Hänen mukaansa hallitus ei päästänyt alueelle ketään. Kapuachan mukaan hän oli seurannut Luz do Mundon ryhmän kohtelua jo pidemmän aikaa. Hänen mukaansa Luz do Mundon kannattajien ”halventavia kidutuksia tapahtuu monilla paikkakunnilla, erityisesti maaseudulla, ja jotkut on pidätetty mielivaltaisesti”.[[67]](#footnote-67) Elokuun tapahtumien yhteydessä poliisi pidätti *Victorino* -nimellä tunnetun, Luz do Mundon johtajistoon kuuluneen henkilön.[[68]](#footnote-68) Kaikkiaan johtajistoon on ilmeisesti kuulunut 10 henkilöä, jotka kaikki ovat olleet/ovat vangittuina.[[69]](#footnote-69)

Syyskuussa Deutsche Welle uutisoi Luz do Mundon jäsenten asuvan syrjäisillä leireillä ja kylissä, ja Angolan viranomaisten pitävän heitä häiriötekijänä, koska viranomaiset eivät pysty kontrolloimaan ryhmän toimintaa. Kalupetekan poika Elias Kalupeteka jäsenet pysyvät uskossaan ”vainosta” huolimatta. FORDU-järjestön Ângelo Kapuachan mukaan Angolan viranomaiset pyrkivät tuhoamaan Luz do Mundon ja sen yli 50 000 jäsentä eri puolilla Angolaa. Hänen mukaansa jäsenten elämä on vaarassa.[[70]](#footnote-70)

**2017**

ACAT:in huhtikuun 2017 julkaisussa todetaan, että monet Mount Sumin verilöylystä eloonjääneet piileskelivät edelleenkin kostotoimien pelossa. Monet olivat myös paenneet ulkomaille hakemaan turvapaikkaa ja sorto Luz do Mundon jäseniä vastaan jatkui.[[71]](#footnote-71) Luz do Mundon varajohtaja *Justino Tchipango* pidätettiin lokakuussa 2017. Pidätys liittyi huhtikuun 2015 tapahtumiin.[[72]](#footnote-72)

**2018**

Vuonna 2016 28 vuoden vankeuteen tuomittu José Kalupeteka valitti päätöksestä korkeimpaan oikeuteen. Joulukuussa viranomaiset siirsivät Kalupetekan *Benguelassa* sijaitsevasta vankilasta kotimaakuntaansa Huamboon. Hänen perheensä ja siviiliyhteiskunnan toimijat olivat pyytäneet siirtoa vankeustuomion langettamisesta lähtien. Kansalaisyhteiskunnan toimijoiden mukaan Kalupetekan oikeudenkäynti ja tuomio olivat poliittisesti motivoituneita, ja nämä toimijat kehottivat hallitusta aloittamaan asiasta riippumattoman tutkinnan.[[73]](#footnote-73) Ainakin Yhdysvalloista käsin toimiva *Friends of Angola* (*F.O.A*)[[74]](#footnote-74) -kansalaisjärjestö on vaatinut riippumattoman tutkinnan aloittamista.[[75]](#footnote-75)

Heinäkuussa 2018 Huambon maakunnan tuomioistuin langetti Luz do Mundo -ryhmän varajohtaja Justino Tchipangolle 18 vuoden vankeustuomion 9 poliisin surmaamisesta vuonna 2015 tapahtuneessa yhteenotossa Mount Sumissa Huambon maakunnassa.[[76]](#footnote-76)

BBC:n 22.10.2018 julkaisemassa uutisessa, jossa siteerataan angolalaista radioasemaa *Radio Despertaria*, kerrotaan että Luz do Mundo -liikettä ”ei ole enää olemassa”. Kalupetekan pojan *Julino Tito Katupin* mukaan hänen isänsä oli vankilassa heikossa fyysisessä kunnossa.[[77]](#footnote-77)

**2019**

USDOS:in vuotta 2019 käsittelevän uskonnonvapausraportin mukaan kansalaisyhteiskunnan toimijat jatkoivat riippumattoman tutkinnan vaatimista Kalupetekan oikeudenkäynnistä ja tuomiosta. Jotkut toimijoista vaativat Kalupetekan vapauttamista ehdoitta.[[78]](#footnote-78) IRB:n 1.2.2019 julkaisemaan, Luz do Mundon jäsenten ja johtajiston kohtelua käsittelevään kyselyvastaukseen on löytynyt lähteistä vain vähän tietoa, ja kyseisiä lähteitä on käytetty tässä käsillä olevassa kyselyvastauksessa. Uusin löydetty lähde oli lokakuulta 2018.[[79]](#footnote-79)

**2020**

ACAT-järjestö muistutti maaliskuussa 2020 julkaistussa artikkelissaan, että Mount Sumin tapahtumista on kulunut viisi vuotta, mutta oikeudellista tutkintaa tapahtumista ei ole aloitettu eivätkä uhrit (Luz do Mundon jäsenet) ole saaneet oikeutta tai syyllisiä saatettu vastuuseen. ACAT:in mukaan vuoden 2015 väkivaltaisuuksissa eloon jääneet muistelevat tapahtumia ”salaa ja hiljaisuudessa”.[[80]](#footnote-80)

**2021**

Toukokuussa 2021 valtio-omisteinen Angop -uutistoimisto julkaisi Angolan korkeimman oikeuden lyhentäneen Kalupetekan vankeustuomiota 23 vuoteen. 27-vuoden vankeuteen tuomittu *Gabriel Esperança Justino* vapautettiin syytteistä. Angopin mukaan Luz do Mundo -ryhmän toiminta oli jo loppunut toiminnan laittomuuden vuoksi.[[81]](#footnote-81)

FORDU -kansalaisjärjestön lokakuussa 2021 IRB:lle antaman tiedon mukaan FORDU on vuoden 2015 väkivaltaisuuksien jälkeen huolehtinut Luz do Mundon jäsenten leskistä ja orvoiksi jääneistä lapsista. Lisäksi järjestö on huolehtinut väkivaltaisuuksissa vammautuneista henkilöistä.[[82]](#footnote-82) FORDU:n verkkosivuilla ei ole lisätietoja Luz do Mundosta. FORDU:n verkkosivuja on päivitetty viimeksi kesäkuussa 2016.[[83]](#footnote-83)

**2022**

Angolan kansallinen radio *RNA* (*Rádio Nacional da Angola*[[84]](#footnote-84)) uutisoi, että valtion tiedustelu- ja turvallisuuspalvelun vanhempi upseeri *Alfredo Pereira* ilmoitti 26.5.2022 kansallisen turvallisuuden konferenssissa Angolan parlamentille José Julino Kalupetekan ”helluntaikirkon” Luz do Mundon (ja skeptikko *Bundo Dyakongon*) uhkaavan kansallista turvallisuutta.[[85]](#footnote-85)

## Lähteet

ACAT (Action Des Chrétiens Pour L'abolition De La Torture)

23.3.2020. *Je Demande Justice Pour Les Victimes De Monté Sumé.* <https://www.acatfrance.fr/actualite/je-demande-justice-pour-les-victimes-de-monte-sume>(käyty 18.11.2022).

25.4.2017. *Monté Sumé: Violence D’état Et Impunité*. <https://www.acatfrance.fr/actualite/monte-sume---violence-detat-et-impunite> (käyty 18.11.2022).

Angop (Agência Angola Press)

25.5.2021. *Court reduces church leader's jail sentence.* <https://www.angop.ao/en/noticias/politica/tribunal-supremo-reduz-para-23-anos-pena-de-prisao-de-jose-kalupeteka/>(käyty 21.11.2022).

15.8.2016. *Angola: Disturbances Cause Death of Five Citizens.* Saatavilla AllAfrica-tietokannassa [edellyttää kirjautumista] (käyty 21.11.2022).

22.1.2016. *Angola: Huambo/Trial - Sect Leader Denies Involvement in Armed Confrontation*. Saatavilla AllAfrica-tietokannassa [edellyttää kirjautumista] (käyty 21.11.2022).

20.1.2016. *Angola: Kalupeteka's Church Faithful Deny Participation in Homicides.* Saatavilla AllAfrica-tietokannassa [edellyttää kirjautumista] (käyty 21.11.2022).

29.7.2015. *Angola: Kalupeteca's Process on Way of Completion.* Saatavilla AllAfrica-tietokannassa [edellyttää kirjautumista] (käyty 21.11.2022).

24.5.2015. *Angola: Appel aux leaders de l'église Adventiste du 7ème jour pour la paix*. Saatavilla AllAfrica-tietokannassa [edellyttää kirjautumista] (käyty 21.11.2022).

BBC (British Broadcasting Company) Monitoring Africa / Radio Despertar 22.10.2018*. Health of jailed Angolan sect leader 'worsening'*. Saatavilla Factiva-uutistietokannassa [edellyttää kirjautumista] (käyty 18.11.2022).

Blanes, Ruy Llera & Zawiejska, Natalia 22.12.2020. ”The Pentecostal Antirevolution: Reflections from Angola.” *Journal of Religion in Africa* 49 (2019) 34-58. <https://brill.com/view/journals/jra/49/1/article-p34_2.xml?language=en> (käyty 21.11.2022).

CIA (Central Intelligence Agency) 15.11.2022. *The World Factbook – Angola.* <https://www.cia.gov/the-world-factbook/countries/angola/> (käyty 21.11.2022).

CMI (Chr. Michelsen Institute) 20.4.2015. *Genocide Against “New Light Of The World” Adventist Church Of Pastor / Prophet Jose Julino Kalupeteka*. <https://www.cmi.no/file/3114-.pdf> (käyty 21.11.2022).

CMI (Chr. Michelsen Institute) / Amundsen, Inge 3/2022. *Angola: Religion and repression. CMI Working Paper, no 1*. <https://www.cmi.no/publications/file/8283-angola-religion-and-repression.pdf> (käyty 16.11.2022).

CMI (Chr. Michelsen Institute) / Orre, Aslak 19.5.2015. *Covering up a massacre in Angola?* <https://www.cmi.no/news/1549-massacre> (käyty 16.11.2022).

Deutsche Welle / Vieira (Teixeira), Christiane

5.9.2016. *Angola: New Massacre of Cult Members in Angola.* Saatavilla: AllAfrica-tietokannassa [edellyttää kirjautumista] (käyty 23.11.2022).

31.8.2016. *Angola: Indícios de novo massacre de fiéis d’ A Luz do Mundo.* <https://www.dw.com/pt-002/angola-ind%C3%ADcios-de-novo-massacre-de-fi%C3%A9is-da-seita-a-luz-do-mundo/a-19516854>(käyty 18.11.2022).

Economist (The) 11.5.2015. *Angola's opposition and the churches; A massacre mystery.* Saatavilla Factiva-uutistietokannassa [edellyttää kirjautumista] (käyty 18.11.2022).

Freedom House

24.2.2022. *Freedom in the World 2022 – Angola.* <https://freedomhouse.org/country/angola/freedom-world/2022> (käyty 24.11.2022).

4.2.2019. *Freedom in the World 2019 – Angola.* <https://www.ecoi.net/en/document/2008145.html> (käyty 18.11.2022).

25.1.2017. *Freedom in the World 2017 – Angola.* Saatavilla: <https://www.ecoi.net/en/document/1426473.html> (käyty 18.11.2022).

27.1.2016. *Freedom in the World 2016 – Angola.* Saatavilla: <https://www.ecoi.net/en/document/1200818.html> (käyty 18.11.2022).

23.1.2014. *Freedom in the World 2014 – Angola.* Saatavilla: <https://www.ecoi.net/en/document/1083361.html> (käyty 18.11.2022).

Friends of Angola 4.9.2018. *Friends of Angola (F.O.A) Apela ao Tribunal Supremo Reapreciação do Processo do Pastor José Kalupeteka*. <https://friendsofangola.org/archives/10919> (käyty 18.11.2022).

FORDU (Fórum Regional para o Desenvolvimento Universitário) [päiväämätön]. [otsikoimaton aloitussivu]. <http://forduu.blogspot.com/> (käyty 18.11.2022).

HRW (Human Rights Watch) 26.9.2018. *Angola: Investigate Past Rights Abuses.* <https://www.hrw.org/news/2018/09/26/angola-investigate-past-rights-abuses> (käyty 18.11.2018).

HRW (Human Rights Watch) / Machado, Zenaida 19.1.2016. *Dispatches: Was There a Massacre in Huambo, Angola?* <http://www.hrw.org/news/2016/01/19/dispatches-was-there-massacre-huambo-angola> (käyty 17.11.2022).

IRB (Immigration and Refugee Board of Canada)

4.10.2021. *Angola: Light of the World Seventh Day Adventist Church (Igreja Adventista do Sétimo Dia a Luz do Mundo) membership card, including whether one is given to members; appearance and content of the card; sample (2005–September 2021)* [kyselyvastaus]*.* <https://irb-cisr.gc.ca/en/country-information/rir/Pages/index.aspx?doc=458619&pls=1> (käyty 21.11.2022).

1.2.2019. *Angola: The Light of the World (Sétimo Dia a Luz do Mundo) Evangelical Church since its director, José Julino Kalupeteka, was sentenced in 2016, including treatment of members and leaders by authorities and society (2016-January 2019)* [kyselyvastaus]*.* <https://irb-cisr.gc.ca/en/country-information/rir/Pages/index.aspx?doc=457959&pls=1> (käyty 21.11.2022).

Maka Angola / de Morais, Rafael Marques

21.4.2016. *Diário De Um Sobrevivente Do Massacre Do Monte Sumi.* <https://www.makaangola.org/2016/04/diario-de-um-sobrevivente-do-massacre-do-monte-sumi/> (käyty 21.11.2022).

18.2.2016. *The Road To Dialogue In Angola Or Things Fall Apart In Angola.* <https://www.makaangola.org/2016/02/the-road-to-dialogue-in-angola-or-things-fall-apart-in-angola/> (käyty 21.11.2022).

Monde (Le) / Setas, Antonio 6.5.2015. *Une secte, du sang et de la répression policière: l’incroyable affaire Kalupeteka en Angola*. <https://www.lemonde.fr/afrique/article/2015/05/06/une-secte-du-sang-et-de-la-repression-policiere-l-incroyable-affaire-kalupeteka-en-angola_4628861_3212.html> (käyty 17.11.2022).

Observador 24.7.2018. *Angola. Vice-líder de seita condenado a 18 anos*. Saatavilla Factiva-uutistietokannassa [edellyttää kirjautumista] ja linkissä <https://www.club-k.net/index.php?option=com_content&view=article&id=32691&catid=2&Itemid=1069&lang=pt> (käyty 21.11.2022).

OFPRA (Office Français de protection des réfugies et apatrides) 10.11.2022. *L’Eglise évangélique Sétimo Dia a Luz do Mundo (Lumière du Monde) et son leader José Julino Kalupeteka.* <https://www.ofpra.gouv.fr/sites/default/files/atoms/files/1611_ago_setimo_dia_a_luz_do_mundo.pdf>(käyty 21.11.2022).

RFI (Radio France Internationale) / Daldorph, Brenna 19.1.2016 / 21.1.2016. *Angolan Cult Leader Trial Begins.* <https://www.rfi.fr/en/africa/20160118-angolan-cult-leader-trial-begins>(käyty 21.11.2022).

RNA (Rádio Nacional da Angola) 26.5.2022. *Ceita Religiosa Bundo Dyakongo E A Igreja Pentecostal A Luz Do Mundo De José Julino Kalupeteca Constituem Ameaça A Segurança Nacional.* <https://rna.ao/rna.ao/2022/05/26/ceita-religiosa-bundo-dyakongo-e-a-igreja-pentecostal-a-luz-do-mundo-de-jose-julino-kalupeteca-constituem-ameaca-a-seguranca-nacional/>(käyty 21.11.2022).

USDOS (United States Department of State)

2.6.2022. *Angola 2021 International Religious Freedom Report.* <https://www.state.gov/wp-content/uploads/2022/04/ANGOLA-2021-INTERNATIONAL-RELIGIOUS-FREEDOM-REPORT.pdf> (käyty 17.11.2022).

12.5.2021. *Angola 2020 International Religious Freedom Report*. <https://www.state.gov/wp-content/uploads/2021/05/240282-ANGOLA-2020-INTERNATIONAL-RELIGIOUS-FREEDOM-REPORT.pdf> (käyty 17.11.2022).

10.6.2020. *Angola 2019 International Religious Freedom Report*. <https://www.state.gov/wp-content/uploads/2020/06/ANGOLA-2019-INTERNATIONAL-RELIGIOUS-FREEDOM-REPORT.pdf> (käyty 17.11.2022).

2019. *Angola 2018 International Religious Freedom Report*. <https://www.state.gov/wp-content/uploads/2019/05/ANGOLA-2018-INTERNATIONAL-RELIGIOUS-FREEDOM-REPORT.pdf> (käyty 17.11.2022).

2018. *Angola 2017 International Religious Freedom Report*. <https://www.state.gov/wp-content/uploads/2019/01/Angola-1.pdf> (käyty 17.11.2022).

2016. *Angola 2015 International Religious Freedom Report.* [https://2009-2017.state.gov/j/drl/rls/irf/religiousfreedom/index.htm#](https://2009-2017.state.gov/j/drl/rls/irf/religiousfreedom/index.htm) (käyty 17.11.2022).

**Tietoja vastauksesta**

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

**Information on the response**

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Economist (The) 11.5.2015. [↑](#footnote-ref-1)
2. esim. ACAT 25.4.2017. [↑](#footnote-ref-2)
3. ACAT 25.4.2017; CMI 20.4.2015, s. 1; Angop 22.1.2016. [↑](#footnote-ref-3)
4. Angop 22.1.2016. [↑](#footnote-ref-4)
5. Angop 29.7.2015. [↑](#footnote-ref-5)
6. CMI 20.4.2015, s. 1. [↑](#footnote-ref-6)
7. ACAT 25.4.2017. [↑](#footnote-ref-7)
8. Blanes & Zawiejska 22.12.2020, s. 40. Alkuperäislähde: Angop, 1.10.2014*. Kundi Paihama insta fiéis da seita Kalupeteka a respeitarem ordem social.* Alkuperäislähteen hyperlinkki ei toimi. [↑](#footnote-ref-8)
9. Economist (The) 11.5.2015. [↑](#footnote-ref-9)
10. ACAT on vuonna 1974 perustettu ekumeeninen ihmisoikeuksia puolustava kansalaisjärjestö, joka perustaa toimintansa verkostoon, jossa on 28 000 kannattajajäsentä, lahjoittajaa ja työntekijää. Lisätietoja <https://www.acatfrance.fr/qui-sommes-nous> (käyty 18.11.2022). [↑](#footnote-ref-10)
11. ACAT 25.4.2017. [↑](#footnote-ref-11)
12. Lisätietoja uutistoimistosta <https://www.angop.ao/> (käyty 18.11.2022). [↑](#footnote-ref-12)
13. Angop 22.1.2016. [↑](#footnote-ref-13)
14. Lisätietoja tutkimuslaitoksesta <https://www.cmi.no/about/who-we-are> (käyty 18.11.2022). [↑](#footnote-ref-14)
15. CMI 20.4.2015, s. 1. [↑](#footnote-ref-15)
16. Economist (The) 11.5.2015. [↑](#footnote-ref-16)
17. Angop 29.7.2015. [↑](#footnote-ref-17)
18. ACAT 25.4.2017. [↑](#footnote-ref-18)
19. CMI 20.4.2015, s. 2. [↑](#footnote-ref-19)
20. Lisätietoja FORDU:sta <https://www.blogger.com/profile/14501788065223480345> (käyty 18.11.2022). [↑](#footnote-ref-20)
21. IRB 4.10.2021 [kyselyvastaus]. Sähköpostikirjeenvaihdot FORDU-järjestössä työskentelevän ihmisoikeuksien puolustajan kanssa 20. ja 23.9.2021. [↑](#footnote-ref-21)
22. IRB 4.10.2021 [kyselyvastaus]. [↑](#footnote-ref-22)
23. OFPRA 10.11.2022. [↑](#footnote-ref-23)
24. CIA 15.11.2022. [↑](#footnote-ref-24)
25. MPLA:n verkkosivut <https://mpla.ao/> (käyty 18.11.2022). [↑](#footnote-ref-25)
26. CIA 15.11.2022. [↑](#footnote-ref-26)
27. CIA 15.11.2022. [↑](#footnote-ref-27)
28. CMI / Orre 19.5.2015. [↑](#footnote-ref-28)
29. RFI / Daldorph 19.1.2016 / 21.1.2016. [↑](#footnote-ref-29)
30. USDOS 2017, s. 3. [↑](#footnote-ref-30)
31. USDOS 2.6.2022, s. 1. [↑](#footnote-ref-31)
32. CMI / Amundsen 3/2022, s. 1. [↑](#footnote-ref-32)
33. Angop 24.5.2015. [↑](#footnote-ref-33)
34. Blanes & Zawiejska 22.12.2020, s. 40. Alkuperäislähteeksi mainittu CMI / Orre 19.5.2015, joka ei sisällä täysin samaa tietoa. [↑](#footnote-ref-34)
35. Blanes & Zawiejska 22.12.2020, s. 40. Alkuperäislähde: Angola Press, 1.10.2014*. Kundi Paihama insta fiéis da seita Kalupeteka a respeitarem ordem social.* Alkuperäislähteen hyperlinkki ei toimi. [↑](#footnote-ref-35)
36. Angop 29.7.2015. [↑](#footnote-ref-36)
37. ACAT 25.4.2017. [↑](#footnote-ref-37)
38. USDOS 2.6.2022, s. 1-5. [↑](#footnote-ref-38)
39. USDOS 2.6.2022, s. 2-3. [↑](#footnote-ref-39)
40. Freedom House 24.2.2022. [↑](#footnote-ref-40)
41. USDOS 10.6.2020, s. 2. [↑](#footnote-ref-41)
42. Vanhan lain aikana tarvittiin vähintään 100 000 allekirjoitusta. USDOS 10.6.2020, s. 2-3. [↑](#footnote-ref-42)
43. USDOS 2.6.2022, s. 1-5. [↑](#footnote-ref-43)
44. Vanhan lain aikaan oikeus- ja ihmisoikeusasioiden ministeriö vastasi uskonnollisten ryhmien rekisteröinnistä. USDOS 10.6.2020, s. 3. [↑](#footnote-ref-44)
45. USDOS 2.6.2022, s. 1-5. [↑](#footnote-ref-45)
46. Freedom House 4.2.2019. [↑](#footnote-ref-46)
47. Freedom House 23.1.2014. [↑](#footnote-ref-47)
48. USDOS 2016; HRW / Machado 19.1.2016; CMI 19.5.2015; ACAT 25.4.2017; CMI 20.4.2015; Freedom House 27.1.2016. [↑](#footnote-ref-48)
49. Monde (Le) / Setas 6.5.2015. [↑](#footnote-ref-49)
50. CMI 19.5.2015. Linkki alkuperäislähteeseen (Reuters) ei toimi. [↑](#footnote-ref-50)
51. ACAT 25.4.2017. [↑](#footnote-ref-51)
52. RFI / Daldorph 19.1.2016 / 21.1.2016. [↑](#footnote-ref-52)
53. USDOS 2016. [↑](#footnote-ref-53)
54. HRW / Machado 19.1.2016. [↑](#footnote-ref-54)
55. HRW 26.9.2018. [↑](#footnote-ref-55)
56. CMI 20.4.2015, s. 5-7. [↑](#footnote-ref-56)
57. kts. esim. <http://www.africanews.com/2018/05/24/angolan-journalist-rafael-marques-named-world-press-freedom-hero/> [↑](#footnote-ref-57)
58. Maka Angola / de Morais 21.4.2016. [↑](#footnote-ref-58)
59. HRW / Machado 19.1.2016. [↑](#footnote-ref-59)
60. Maka Angola / de Morais 18.2.2016. [↑](#footnote-ref-60)
61. ACAT 25.4.2017. [↑](#footnote-ref-61)
62. USDOS 2017, s. 1, 3. [↑](#footnote-ref-62)
63. Angop 20.1.2016. [↑](#footnote-ref-63)
64. USDOS 2017, s. 3; ACAT 25.4.2017; Deutsche Welle / Vieira 31.8.2016; Freedom House 25.1.2017. [↑](#footnote-ref-64)
65. USDOS 2017, s. 3. [↑](#footnote-ref-65)
66. Freedom House 25.1.2017. [↑](#footnote-ref-66)
67. Deutsche Welle / Vieira 31.8.2016. [↑](#footnote-ref-67)
68. Angop / Angola Press Agency 15.8.2016. [↑](#footnote-ref-68)
69. IRB 4.10.2021 [kyselyvastaus]. Sähköpostikirjeenvaihto FORDU-järjestössä työskentelevän ihmisoikeuksien puolustajan kanssa 20.9.2021. [↑](#footnote-ref-69)
70. Deutsche Welle / Vieira 5.9.2016. [↑](#footnote-ref-70)
71. ACAT 25.4.2017. [↑](#footnote-ref-71)
72. Observador 24.7.2018. [↑](#footnote-ref-72)
73. USDOS 2019, s. 5. [↑](#footnote-ref-73)
74. Lisätietoja järjestöstä <https://friendsofangola.org/aboutus> (käyty 21.11.2022). [↑](#footnote-ref-74)
75. Friends of Angola 4.9.2018. [↑](#footnote-ref-75)
76. USDOS 2019, s. 5; Observador 24.7.2018. [↑](#footnote-ref-76)
77. BBC Monitoring Africa / Radio Despertar 22.10.2018. [↑](#footnote-ref-77)
78. USDOS 10.6.2020, s. 1, 5. [↑](#footnote-ref-78)
79. IRB 1.2.2019 [kyselyvastaus]. [↑](#footnote-ref-79)
80. ACAT 23.3.2020. [↑](#footnote-ref-80)
81. Angop 25.5.2021. [↑](#footnote-ref-81)
82. IRB 4.10.2021 [kyselyvastaus]. Sähköpostikirjeenvaihdot FORDU-järjestössä työskentelevän ihmisoikeuksien puolustajan kanssa 20. ja 23.9.2021. [↑](#footnote-ref-82)
83. FORDU [päiväämätön]. [↑](#footnote-ref-83)
84. Lisätietoja RNA:sta <https://rna.ao/rna.ao/quem-somos/> (käyty 24.11.2022). [↑](#footnote-ref-84)
85. RNA 26.5.2022. [↑](#footnote-ref-85)